Document ID: 32013D0290

DEĊIŻJONI TA’ IMPLIMENTAZZJONI TAL-KUMMISSJONI
tal-14 ta’ Ġunju 2013
li temenda d-Deċiżjoni 2009/821/KE fir-rigward tal-listi ta’ postijiet ta’ spezzjoni fuq il-fruntiera u l-unitajiet veterinarji fi Traces minħabba l-Adeżjoni tal-Kroazja
(notifikata bid-dokument C(2013) 3474)
(Test b’relevanza għaż-ŻEE)
(2013/290/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat l-Att ta’ Adeżjoni tal-Kroazja u b’mod partikolari l-Artikolu 3(4) tiegħu,
Wara li kkunsidrat l-Att tal-Adeżjoni tal-Kroazja, u b’mod partikolari l-Artikolu 50 tiegħu,
Billi:
(1)
Id-Deċiżjoni tal-Kummissjoni 2009/821/KE tat-28 ta’ Settembru 2009 dwar it-tfassil ta’ lista approvata ta’ postijiet ta’ spezzjoni fuq il-fruntiera, li tistabbilixxi ċerti regoli dwar l-ispezzjonijiet imwettqa mill-esperti veterinarji tal-Kummissjoni u tistabbilixxi l-unitajiet veterinarji fi Traces (1), tistabbilixxi fl-Anness I tagħha l-lista ta’ postijiet ta’ spezzjoni fuq il-fruntiera approvati skont id-Direttivi tal-Kunsill 91/496/KEE (2) u 97/78/KE (3), u fl-Anness II tagħha l-lista ta’ unitajiet ċentrali, unitajiet reġjonali u unitajiet lokali fis-sistema veterinarja kompjuterizzata integrata (Traces).
(2)
Id-Deċiżjoni 2009/821/KE, adottata mill-Kummissjoni, tibqa’ valida wara l-1 ta’ Lulju 2013 u għalhekk teħtieġ li tiġi adattata għall-adeżjoni tal-Kroazja. L-adattamenti meħtieġa mhumiex stipulati fl-Att ta’ Adeżjoni tal-Kroazja (4) u għalhekk jeħtieġu li jiġu adottati qabel l-adeżjoni ma’ din id-Deċiżjoni sabiex ikunu applikabbli mid-data tal-adeżjoni.
(3)
Il-proċess ta’ tkabbir se jirriżulta f’modifikazzjoni sinifikanti tal-fruntiera fuq l-art tal-Unjoni l-ġdida ma’ pajjiżi terzi ġirien, bl-estensjoni tal-fruntiera kostali sabiex tinkludi aktar kosta tal-baħar Mediterran, u biż-żieda ta’ ajruport internazzjonali.
(4)
Il-lokazzjonijiet proposti mressqa bħala postijiet ta’ spezzjoni fil-fruntiera ma’ pajjiżi terzi fil-Kroazja kienu s-suġġett ta’ verifiki permezz tas-servizz ta’ verifika tal-Kummissjoni (li qabel kien magħruf bħala s-servizz ta’ spezzjoni tal-Kummissjoni), l-Uffiċċju Alimentari u Veterinarju (FVO). Huwa meqjus li dawn il-lokazzjonijiet se jitlestew skont ir-rekwiżiti tal-Unjoni sal-adeżjoni. Għalhekk il-lokazzjonijiet proposti fil-Kroazja għandhom jiżdiedu mal-lista ta’ postijiet ta’ spezzjoni fil-fruntiera approvati fl-Istati Membri stabbiliti fl-Anness I tad-Deċiżjoni 2009/821/KE.
(5)
Fl-istess ħin bħala riżultat tal-adeżjoni tal-Kroazja, ċerti Stati Membri, partikolarment l-Ungerija u s-Slovenja mhux se jibqa’ jkollhom fruntieri ma’ pajjiżi terzi. Riżultat ta’ dan ċerti postijiet ta’ spezzjoni fil-fruntiera fuq l-art f’dawn l-Istati Membri se jsiru mingħajr użu. Għalhekk il-lista approvata ta’ postijiet ta’ spezzjoni fil-fruntiera f’dawn iż-żewġ Stati Membri stabbilita fl-Anness I tad-Deċiżjoni 2009/821/KE għandha tiġi emendata skont dan.
(6)
Barra minn hekk, il-proċess ta’ tkabbir se jirriżulta f’żieda ta’ unitajiet veterinarji lokali fil-Kroazja għall-użu ta’ Traces. Għalhekk dawn l-unitajiet veterinarji lokali għandhom jiżdiedu mal-lista ta’ unitajiet lokali tal-Istati Membri fi Traces, stipulata fl-Anness II tad-Deċiżjoni 2009/821/KE.
(7)
Għalhekk, id-Deċiżjoni 2009/821/KE għandha tiġi emendata kif xieraq.
(8)
Il-miżuri previsti f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-Annessi I u II għad-Deċiżjoni (KE) Nru 2009/821/KE huma emendati skont l-Anness ta’ din id-Deċiżjoni.
Artikolu 2
L-emendi stipulati f’dan l-Anness għandhom jidħlu fis-seħħ soġġetti għad-dħul fis-seħħ tat-Trattat ta’ Adeżjoni tal-Kroazja fid-data tad-dħul fis-seħħ tat-Trattat innifsu.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, l-14 ta’ Ġunju 2013.

Labels: 11
3
6
12
18
15